En meget sur måge hærger området omkring Sundhedshuset i Fredericia.

Måge og mage har indtaget toppen af bygningen, hvor den beskytter sin unge – og det går ud over alle de, der har deres daglige gang i Sundhedshuset.

Problemet er meget reelt, fortæller Cecilie Roed Schultz, der arbejder i Sundhedshuset og er et af mågens ofre.

- Vi er nogle ansatte, som den bogstaveligt talt skider på, når vi er på vej på arbejde og vil ind ad døren, siger Cecilie Roed Schultz.

Læs også : Miljøminister vil genindføre jagt på støjende måger

Udover at det ikke er specielt lækkert at starte sin arbejdsdag med mågelort på tøjet, er der også andre og mere alvorlige problemstillinger forbundet med mågens indtog. Postbuddet vil nemlig ikke levere breve, før der bliver stillet en postkasse op ude ved vejen, og det er en udfordring.

- Vi har fået et brev fra PostNord om, at de ikke vil levere post til os ved døren, så vi har selvfølgelig indkøbt en postkasse, men serviceteknikeren vil ikke sætte postkassen op, fordi mågerne er så aggressive, siger Cecilie Roed Schultz.

'Mange er flygtet'

Det bekræfter Peter Rasmussen, der er teknisk serviceleder i Sundhedshuset i Fredericia.